विप्रो को जनवरी-मार्च तिमाही में 1,375 करोड़ का शुद्ध लाभ  
सबसे बड़ी सॉफ्टवेयर कंपनी विप्रो का एकीकृत शुद्ध लाभ मार्च 2011 को समाप्त तिमाही में 13.77 प्रतिशत की वृद्धि के साथ 1,375.4 करोड़ रहा।
देश की तीसरी सबसे बड़ी सॉफ्टवेयर कंपनी विप्रो का एकीकृत शुद्ध लाभ मार्च 2011 को समाप्त तिमाही में 13.77 प्रतिशत की वृद्धि के साथ 1,375.4 करोड़ रुपये रहा। पिछले वित्त वर्ष की समान तिमाही में कंपनी का शुद्ध लाभ 1,208.9 करोड़ रुपये था।  विप्रो के चेयरमैन अजीम प्रेमजी ने बयान में कहा, हमने कंपनी को चुस्त-दुरूस्त करने और ग्राहक केंद्रित संगठन बनाने में अच्छी प्रगति की है। हमें विश्वास है कि इस नए ढांचे के साथ हमारी व्यापारी रणनीति बेहतर वृद्धि की ओर ले जाएगी। आलोच्य तिमाही (जनवरी-मार्च) में कंपनी की बिक्री से शुद्ध आय 18.33 प्रतिशत बढ़कर 8,302.4 करोड़ रुपये रही जो वित्त वर्ष 2009-10 की समान तिमाही में 7,016.1 करोड़ रुपये थी।  पूरे वित्त वर्ष 2010-11 के दौरान कंपनी का शुद्ध लाभ 15.34 प्रतिशत बढ़कर 5,297.7 करोड़ रुपये रहा जो इससे पूर्व वित्त वर्ष में 4,593.1 करोड़ रुपये था। इसी प्रकार, कंपनी की शुद्ध आय 2010-11 में 14.51 प्रतिशत बढ़कर 31,098.7 करोड़ रुपये रही जो इससे पूर्व वित्त वर्ष में 27,157.4 करोड़ रुपये थी। कंपनी के पास नकद और नकद समतुल्य संपत्ति 31 मार्च 2011 को 6,114.1 करोड़ रुपये रही। विप्रो ने आईटी सेवा के लिये वित्त वर्ष 2010-11 की चौथी तिमाही में 2,894 कर्मचारियों की नियुक्ति की। पूरे वित्त वर्ष के दौरान कुल 14,314 लोगों की भर्ती की गई। कंपनी ने पूरे वित्त वर्ष के दौरान 155 नए ग्राहक बनाए।